|  |  |
| --- | --- |
| Puolustusministeriö |  |
| Lainvalmistelu- ja oikeusyksikkö |
|  |
| PL 31 |
| 00131 HELSINKI |
|  |

PLM:n lausuntopyyntö 20.10.2017

|  |
| --- |
| PÄÄESIKUNNAN LAUSUNTO LUONNOKSESTA HALLITUKSEN ESITYKSEKSI LAIKSI HENKILÖTIETOJEN KÄSITTELYSTÄ JA ERÄIDEN SIIHEN LIITTYVIEN LAKIEN MUUTTAMISEKSI |

**Lausuntopyyntö**

Puolustusministeriö on viiteasiakirjalla pyytänyt pääesikunnan lausuntoa luonnoksesta hallituksen esitykseksi laiksi henkilötietojen käsittelystä puolustusvoimissa ja eräiden siihen liittyvien lakien muuttamiseksi. Pääesikunnan lausunto on valmisteltu oikeudellisella osastolla, joka on varannut asiassa mahdollisuuden lausunnon antamiseen puolustushaaraesikunnille, puolustusvoimien logistiikkalaitoksen esikunnalle sekä pääesikunnan operatiiviselle osastolle, suunnitteluosastolle, tiedusteluosastolle, henkilöstöosastolle ja koulutusosastolle. Merivoimien esikuntaa, Ilmavoimien esikuntaa ja Puolustusvoimien logistiikkalaitoksen esikuntaa lukuun ottamatta muut edellä mainitut ovat toimittaneet lausuntonsa oikeudelliselle osastolle. Pääesikunnan logistiikkaosasto toimitti lisäksi lausunnon määräajan päättymisen jälkeen.

**Lausunto**

Esitysluonnoksessa esitetään säädettäväksi laki henkilötietojen käsittelystä puolustusvoimissa. Lakia sovellettaisiin kaikkeen puolustusvoimien suorittamaan ja puolustusvoimien lukuun suoritettavaan henkilötietojen käsittelyyn ja siihen ehdotetaan keskitettäväksi henkilötietojen käsittelyä koskeva sääntely eri puolustushallintoa koskevista laeista. Pääesikunta katsoo, että säännösten keskittäminen yhteen lakiin on selvästi hajautettua mallia parempi ratkaisu.

Varsin keskeisen osan puolustusvoimien henkilörekistereistä muodostaa asevelvollisrekisteri. Eräissä lausunnoissa on kiinnitetty huomiota siihen, ettei esitetyssä 5 §:ssä mainita *asevelvollisen äidinkieltä.* Pääesikunta pitää tarpeellisena äidinkieltä koskevan tiedon merkitsemistä jo palvelukseen määräämisen ja palveluksen järjestämisen kannalta. Myöskään tietoa kirkkokuntaan tai muuhun *uskonnolliseen yhdyskuntaan kuulumista* ei ole esitetty sisällytettäväksi asevelvollisrekisteriin. Näiltä osin voidaan todeta, että sotilasviranomaisella tulee olla tieto henkilön uskontokunnasta, koska uskonnollinen vakaumus vaikuttaa esimerkiksi henkilön ruoka-ainerajoitteisiin. Yleisen palvelusohjesäännön liitteessä 10 on käyty läpi tilanteita, joissa varusmiehen kuulumisella uskontokuntaan on palveluksen järjestämisen kannalta merkitystä. Lisäksi vuonna 2015 julkaistu kaatuneiden huollon opas sisältää ohjeita toimintamalleista kuolemantapauksissa normaalioloissa ja poikkeusoloissa. Näiden periaatteiden toteuttaminen käytännössä edellyttää viranomaistietoa henkilön uskontokunnasta.

Esitysluonnoksen 24 § ei erikseen mainitse puolustusvoimien oikeutta luovuttaa poliisille oma-aloitteisesti tietoa asevelvollisen käyttäytymisestä ampuma-aseen hallussapitoa koskevan harkinnan suorittamiseksi. Viranomaisyhteistyön joustavuuden kannalta säännös tulisi nimenomaisesti lisätä lakiin. Vapaaehtoisesta maanpuolustuksesta annetun lain nojalla myös *reserviläiselle* voidaan myöntää oikeus toimia kouluttajana tai kouluammuntojen johtajana harjoituksissa, jolloin aseina voivat olla myös sarjatuliaseet ja singot. Maanpuolustuskoulutuksen toiminnassa mukana oleville reserviläisille erilaisia lupia on myönnetty huomattava määrä. Puolustusvoimien perusammuntojen johtamisoikeus on myönnetty 184 reserviläiselle. Puolustusvoimien kannalta on tärkeää, että tieto reserviläisen ampuma-aselupien peruuttamisesta saatetaan myös sotilasviranomaisen tietoon reserviläisen sijoituskelpoisuuden arvioinnin mahdollistamiseksi.

Esitysluonnoksen 29 §:ssä ei ole nykyistä lakia vastaavaa säännöstä poliisiviranomaiselta saatavista tiedoista poliisin asevelvolliseen kohdistamista virkatoimista ja seuraamuksista. Tietoja voidaan kuitenkin pitää edelleen tarpeellisina asevelvollisen sopivuuden arvioimiseksi eri tehtäviin. Luonnokseen ei myöskään sisälly nykyisen lain 96 §:n 1 momentin 11- kohtaa vastaavaa säännöstä *rikosseuraamuslaitokselta* saatavista tiedoista. Samoin maininta *rajavartiolaitokselta* saatavista tiedoista siellä varusmiespalveluksen suorittaneista näyttäisi puuttuvan. Mikäli säännökset ovat mukana valmisteilla olevissa poliisia, rikosseuraamuslaitosta ja rajavartiolaitosta koskevissa rekisterisäädöksissä tietojen luovuttamista koskevissa säännöksissä, asia lienee kunnossa.

Erikseen kiinnitetään huomiota siihen, että pääesikunnan suorittamassa esitutkinnassa tarvittava, aiemmin puolustusministeriölle esiin tuotu tarve oikeuteen pankkitietojen saamiseen (yksityisiltä tai yhteisöiltä, muilta kuin viranomaisilta) näyttäisi edelleen puuttuvan tiedonsaantioikeuksista.

Esitysluonnoksen 5 § ei sisällä mainintaa henkilötietojen käsittelystä joukko-osastojen *sosiaalikuraattorien* toiminnassa. Koska sosiaalikuraattorit käsittelevät työssään asevelvollisten arkaluonteisia henkilötietoja, nimenomainen säännös olisi näiltä osin perusteltu. Esitysluonnoksen 5 §:n perusteluita tulisi lisäksi tarkentaa siten, että *sotilaalliseen koulutukseen liittyvät arvioinnit* mainittaisiin erikseen.

Esitysluonnoksen 22 § koskee käyttöoikeuksia ja mainitsee vain asevelvolliset. Käyttäjiksi tulisi lisätä myös *kriisinhallintahenkilöstö.*

Asevelvollisrekisterin osalta tulee ottaa huomioon, että nykyinen tietojärjestelmä, jossa rekisteri on (AVTOPJO) ei pysty täyttämään lokitusvaatimuksia ja järjestelmä korvautuu uudella vuoden 2019 loppuun mennessä, jolloin lokituksen toteuttamiseksi tarvitaan siirtymäaikaa vuoden 2019 loppuun saakka. Sotilaskurinpidosta ja rikostorjunnasta puolustusvoimissa annetun lain (255/2014) 133 §:n 3 momentin siirtymäsäännös, joka koskee sotilasoikeudenhoidon tietojärjestelmää, esitetään kumottavaksi, koska sähköisen sotilasoikeudenhoitojärjestelmän mahdollistava viranomaistietojärjestelmä (VITJA) ei ole vielä valmistumassa tuotantokäyttöön 1.5.2018 mennessä.

Terveyttä koskevat tiedot on esitetty sisällytettäväksi osaksi asevelvollisrekisteriä. Mm. tietojen luovuttamisesta ja tietojen saannin oikeuksista säädettäisiin siten osana asevelvollisrekisteriä. Pääesikunnan logistiikkaosasto on pyytänyt vielä harkitsemaan, tulisiko terveydenhuollon tietoja kuitenkin käsitellä omana terveydenhuollon rekisterinään, jolloin rekisterinpitäjänä toimisi potilaan asemasta ja oikeuksista annetun lain (785/1992) 2 § 1. mom. 4 kohdan tarkoittama puolustusvoimien yksikkö ja kyseinen rekisteri sisältäisi 5 kohdan mukaiset potilasasiakirjat. Omana rekisterinään terveydenhuollon rekisterejä koskeva erillislainsäädännön ml. kansallisen terveydenhuollon tietojärjestelmäpalveluiden huomioon ottaminen voitaisiin tarkoituksenmukaisimmin toteuttaa vaikuttamatta muuhun puolustusvoimien rekisterikokonaisuuteen.

Pääesikunnan logistiikkaosasto on esittänyt vielä harkittavaksi, että puolustusvoimien terveydenhuollon rekisteri määritettäisiin itsenäiseksi pysyväksi henkilörekisterikseen käyttötarkoituksenaan puolustusvoimien järjestämän terveydenhuollon sekä palveluskelpoisuuden arvioinnin kannalta tarpeellisten terveystietojen käsittely. Tietojen luovutuksessa sekä rekisteristä poistamisessa noudatettaisiin myös yleisiä terveydenhuollon rekisterejä koskevaa lainsäädäntöä sekä mm. Arkistolaitoksen antamia määräyksiä.

Lisäksi esitetään harkittavaksi, että esityksen 29 § 1.mom. 2 ja 3 kohtien mukaisiin tiedonsaantioikeuksiin lisättäisiin puolustusvoimien järjestämälle terveydenhuollolle oikeus saada salassapidon estämättä terveystietoja myös muilta tahoilta, kuin rekisterinpitäjiltä tai ammattihenkilöiltä. Tällä tarkoitetaan käytännössä tiedonsaantioikeutta KELA:n ylläpitämästä Kansallisesta terveysarkistosta ja reseptikeskuksesta. Em. tiedonsaantioikeudesta voisi määrätä omana kohtanaan viittauksella tietojen saantiin (teknisen käyttöyhteyden ja/tai tietojoukon avulla) sosiaali- ja terveydenhuollon asiakastietojen sähköisestä käsittelystä annetun lain (159/2007) 14 § mukaisista tietojärjestelmäpalveluista.

*Säädösteknisenä huomiona* todettakoon lopuksi, että luonnoksen 29 §:n 7 ja 9 kohdissa viitataan ”tämän lain mukaiseen palvelukseen”, vaikka tarkoitettaneen asevelvollisuuslain mukaista palvelusta.

**Yhteenveto**

Pääesikunta pitää luonnosta laiksi henkilötietojen käsittelystä puolustusvoimissa nykysääntelyä selkiyttävänä ja sisällöltään tarkoituksenmukaisena. Jatkovalmistelussa tulisi kuitenkin ottaa huomioon edellä esitetyt näkökohdat.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Pääesikunnan päällikkö | | | Kenraaliluutnantti | Timo Kivinen | |  | | |  | | | Puolustusvoimien asessori | | | Varatuomari, OTL | Tuija Sundberg | |  | | |

|  |
| --- |
| Tämä asiakirja on sähköisesti allekirjoitettu. |

|  |  |
| --- | --- |
| LIITTEET |  |

|  |  |
| --- | --- |
| JAKELU |  |

|  |  |
| --- | --- |
| TIEDOKSI | PE TIEDOS  PE HENKOS  PE KOULOS  PE OPOS  PE SUUNNOS  MAAVE |